PATVIRTINTA

Alytaus šv. Benedikto gimnazijos direktoriaus 2020 m. gruodžio 31 d. įsakymu Nr. V-171

**MOKINIŲ PRIĖMIMO Į ALYTAUS ŠV. BENEDIKTO GIMNAZIJĄ IR PERĖJIMO Į KITĄ MOKYKLĄ TVARKOS APRAŠAS**

**I SKYRIUS**

**BENDROSIOS NUOSTATOS**

1. Mokiniai priimami į gimnaziją vadovaujantis  Lietuvos Respublikos Vyriausybės 2011 m. birželio 29 d. nutarimu Nr.768, patvirtintu Mokyklų, vykdančių formaliojo ugdymo programas, tinklo kūrimo taisyklių 25 punktu, Lietuvos Respublikos švietimo ir mokslo ministro 2011 m. liepos 20 d. įsakymu Nr. V-1369  patvirtintu Priėmimo į valstybinę ir savivaldybės bendrojo ugdymo mokyklą, profesinio mokymo įstaigą bendrųjų kriterijų sąrašu, Priėmimo į Alytaus miesto savivaldybės bendrojo ugdymo mokyklas tvarkos aprašu, patvirtintu Alytaus miesto savivaldybės tarybos 2011-12-28 sprendimu Nr. T-306 (2020 m. birželio 25 d. sprendimas Nr. T-217).

2. Į tradicinės religinės bendruomenės Alytaus šv. Benedikto gimnaziją, kurioje taikomi savitos pedagoginės sistemos elementai, priimami mokiniai, laisvu savo pačių ir (ar) tėvų (globėjų, rūpintojų) apsisprendimu norintys įgyti išsilavinimą pagal pradinio, pagrindinio ir vidurinio ugdymo programas nepriklausomai nuo tautybės ir  gyvenamosios vietos.

3. Priimant į gimnaziją, mokiniai ir jų tėvai (globėjai, rūpintojai) supažindinami su pagrindiniais taikomais ugdymo principais ir galimais ugdymo pasiekimų ir programų nesutapimais.

 4. Mokinių priėmimą į gimnaziją  mokytis pagal bendrojo ugdymo (pradinio, pagrindinio ir vidurinio) programas vykdo gimnazijos direktorius ir direktoriaus įsakymu sudaryta mokinių priėmimo komisija, atsižvelgdama į tėvų ir vaikų pritarimą gimnazijoje įgyvendinamoms savitos ugdymo sistemos  nuostatoms.

5. Kiekvienais kalendoriniais metais iki gegužės 31 d. Alytaus miesto savivaldybės taryba nustato priėmimo laiką, kiekvienos klasės klasių skaičių ir mokinių skaičių jose ir iki rugsėjo 1 d. klasių skaičių patikslina.

**II SKYRIUS**

**PRIĖMIMO Į GIMNAZIJĄ IR JOS VYKDOMAS BENDROJO UGDYMO PROGRAMAS KRITERIJAI**

6. Pirmumo teise pagal pagrindinio ugdymo programos pirmąją ir antrąją dalis bei vidurinio ugdymo programą mokymąsi tęsia mokiniai, kurie  šioje gimnazijoje baigė pradinio ugdymo programą ar pagrindinio ugdymo programos pirmąją dalį.

7. Naujai atvykę mokiniai priimami į gimnaziją nustatyta tvarka:

7.1. turi judesio ir padėties sutrikimų;

7.2. atsižvelgiant į turimus mokymosi pasiekimus anglų (užsienio kalba) matematika ir (ar) motyvacinį pokalbį.

7.3. gimnazijoje jau mokosi broliai ar seserys;

7.4. nepriimtiems mokytis dėl laisvų mokymosi vietų stokos ar kitų objektyvių priežasčių mokiniams siūloma rinktis kitas artimiausias tą pačią bendrojo ugdymo programą vykdančias mokyklas, turinčias laisvų mokymosi vietų.

8. Mokiniai, norintys mokytis 5 klasėje ar I gimnazijos klasėje su dvikalbio ugdymo elementais, priimami į gimnaziją atsižvelgiant į numatytus kriterijus (pateikiama 1 priede).

9. Užsienyje mokęsis asmuo, norintis tęsti mokymąsi pagal pradinio, pagrindinio ar vidurinio ugdymo programą, priimamas bendra tvarka, o neturintys mokymosi pasiekimų dokumentų – gimnazijos mokinių priėmimo komisijai įvertinus jo mokymosi pasiekimus. Jo mokymosi laikotarpio pagal tarptautinę bendrojo ugdymo programą rezultatai pripažįstami ir įskaitomi mokykloje.

10. Lietuvos Respublikos piliečiai ir užsieniečiai, grįžę ar atvykę nuolat ar laikinai gyventi Lietuvos Respublikoje, nemokantys valstybinės kalbos, priimami Lietuvos Respublikos švietimo ir mokslo ministro nustatyta tvarka.

**III SKYRIUS**

**PRIĖMIMO MOKYTIS PAGAL BENDROJO UGDYMO PROGRAMAS PRAŠYMŲ IR KITŲ DOKUMENTŲ PATEIKIMO VIETA IR TVARKA**

  11. Prašymai mokytis pagal bendrojo ugdymo programas teikiami internetu. Prašymus galima teikti visus metus. Prašymų formos skelbiamos Alytaus miesto savivaldybės interneto svetainės puslapyje https://ugdaualytiski.alytus.lt/. Internetu užpildyti asmenų prašymai perduodami prašyme nurodytai (-oms) mokyklai (-oms). Asmenys, neturintys galimybių prašymo užpildyti namuose internetu, jį užpildo atvykę į mokyklą.

12.1. Prašyme nurodoma:

12.1.1. asmens, pageidaujančio mokytis, vardas ir pavardė, gimimo metai, asmens kodas, faktinė ir deklaruota gyvenamoji vieta;

12.1.2. mokyklos (-ų), kurioje (-iose) pageidaujama mokytis, pavadinimas (-ai);

12.1.3. asmens priėmimo mokytis data;

12.1.4. mokymo klasė;

12.1.5. pageidaujama užsienio kalba (pirmoji, antroji ar trečioji) priklausomai nuo ugdymo programos;

12.1.6. duomenys apie pirmumo kriterijus;

12.1.7. tėvų (globėjų, rūpintojų) vardas, pavardė, gyvenamoji vieta, mobiliojo telefono numeris ar elektroninio pašto adresas;

12.1.8. įstaigos, kurią prieš tai lankė ar mokėsi, pavadinimas;

12.1.9. specifiniai pageidavimai;

12.1.10. sutikimas, kad duomenys iš kitų valstybinių registrų bus gauti automatiniu būdu;

12.1.11. patvirtinimas, kad pateikti duomenys yra teisingi.

12.2. Prašymą už vaiką iki 14 metų pateikia vienas iš tėvų (globėjų, rūpintojų), 14–18 metų vaikas – pats, turėdamas tėvų (globėjų, rūpintojų) raštišką sutikimą.

13. Mokinių, norinčių mokytis I gimnazijos klasėje su dvikalbio ugdymo elementais, tėvai (globėjai, rūpintojai) pateikia mokinio mokymosi pasiekimų pažymėjimą.

14. Vaikas, kuriam tais kalendoriniais metais sueina 7 metai, priimamas mokytis pagal pradinio ugdymo programą. Atskiru atveju gali būti priimamas vieneriais metais anksčiau, jeigu yra pakankamai subrendęs mokytis pagal šią programą. Vaikas vieno iš tėvų (globėjų, rūpintojų) prašymu gali būti priimamas mokytis pagal pradinio ugdymo programos dalį, skirtą antrajai klasei, jeigu,  patikrinus vaiko pasiekimus, mokinių priėmimo komisija nustato jų atitiktį pirmos klasės mokiniui numatytiems mokymosi pasiekimams.

15. Asmuo, pageidaujantis pradėti mokytis pagal pagrindinio ar vidurinio ugdymo programą, prie prašymo prideda dokumentą, patvirtinantį įgytą išsilavinimą.

16. Gimnazijos mokinys, pageidaujantis tęsti mokymąsi gimnazijoje pagal aukštesniojo lygmens ugdymo programą, gimnazijos direktoriui pateikia tik prašymą (mokymosi pasiekimus įteisinančio dokumento nereikia).

17. Mokinys, atvykęs iš kitos mokyklos ir pageidaujantis pradėti mokytis pagal pagrindinio ugdymo programą (pagrindinio ugdymo programos pirmąją dalį, priimamas pateikus pradinio išsilavinimo pažymėjimą.

18. Mokinys, atvykęs iš kitos mokyklos ir pageidaujantis  tęsti mokymąsi  gimnazijoje pagal pagrindinio ugdymo programos antrąją dalį, priimamas pateikus pažymėjimą, liudijantį, kad asmuo perkeltas į devintąją (gimnazijos I) klasę.

19. Mokinys, pageidaujantis tęsti mokymąsi gimnazijoje  pagal pradinio, pagrindinio ar vidurinio ugdymo programą, direktoriui pateikia mokymosi pasiekimų pažymėjimą ar pažymą apie mokymosi pasiekimus mokykloje, kurioje mokėsi anksčiau (toliau – ankstesnėje mokykloje).

20.  Gimnazijos direktoriui pateiktas mokymosi pasiekimus įteisinančio dokumento originalas grąžinamas pateikėjui.

21. Neturint mokymosi pasiekimus įteisinančio dokumento, asmuo priimamas mokytis tik gimnazijoje nustačius jo mokymosi pasiekimų atitiktį mokymosi pasiekimų lygiams, numatytiems bendrosiose pradinio, pagrindinio ir vidurinio ugdymo programose.

22. Asmuo, baigęs užsienio valstybės, tarptautinės organizacijos pradinio, pagrindinio ugdymo programą (įgijęs išsilavinimą) ar tam tikrą jos dalį arba vidurinio ugdymo programos dalį, priimamas mokytis bendra tvarka. Prireikus – nustatoma asmens mokymosi pasiekimų atitiktis mokymosi pasiekimų lygiams, numatytiems bendrosiose pradinio, pagrindinio ir vidurinio ugdymo programose.

23. Mokinio priėmimas mokytis pagal pradinio,  pagrindinio ar vidurinio ugdymo programą įforminamas mokymosi sutartimi, kurioje aptariami įstaigos ir mokinio (arba asmens, atstovaujančio vaiko interesams) įsipareigojimai, jų nevykdymo pasekmės.

24. Mokymo sutartis su kiekvienu naujai atvykusiu mokytis asmeniu  ir gimnazijos mokiniu, pradedančiu mokytis pagal naują ugdymo programą, sudaroma pirmą mokymosi dieną jo mokymosi pagal tą ugdymo programą laikotarpiui.

25. Abu mokymo sutarties egzempliorius pasirašo gimnazijos direktorius ir prašymo pateikėjas. Vienas egzempliorius įteikiamas prašymą pateikusiam asmeniui, kitas segamas į  mokinio asmens bylą.

26. Už vaiką iki 14 metų sutartį pasirašo vienas iš tėvų (globėjų, rūpintojų), vadovaudamasis išimtinai vaiko interesais.

27. Vaikas nuo  14 metų  iki jam sukaks 18 metų mokymo sutartį  sudaro ir pasirašo tik turėdamas vieno iš tėvų (globėjų, rūpintojų) raštišką sutikimą.

28. Sudaręs mokymo sutartį asmuo įregistruojamas mokinių registre. Sudaroma mokinio byla. Į ją dedama mokymo sutartis, prašymai,  pažymos ir kita tikslinga, su mokinio ugdymu susijusi informacija. Mokiniui išvykus iš gimnazijos, jo byloje esantys dokumentai lieka.

29. Gavus mokyklos, į kurią  vaikas  išvyko tęsti mokymąsi,  prašymą, išsiunčiamos prašomų gimnazijoje esančių vaiko dokumentų kopijos ir pateikiama Dokumentų rengimo taisyklių, patvirtintų Lietuvos vyriausiojo archyvaro 2011 m. liepos 4 d. įsakymu Nr. V-117, 6 priede nustatyto pavyzdžio pažyma – dokumentas, kuriame įrašoma informacija apie mokinio mokymosi pasiekimus per tam tikrą ugdymo gimnazijoje laikotarpį.

30. Gimnazija, gavusi mokinio, tėvų (globėjų, rūpintojų) prašymą nutraukti mokymo sutartį, ir mokyklos, kurioje mokinys, tėvai (globėjai, rūpintojai) pateikė prašymą tęsti mokymąsi, pranešimą apie mokinio atvykimą mokytis ne vėliau kaip per 1 darbo dieną po mokymo sutarties nutraukimo, išregistruoja mokinį iš Mokinių registro.

31. Gimnazijos direktoriaus įsakymu įforminamas mokinių paskirstymas į klases (srautus), mokinio laikinas išvykimas gydytis ir mokytis arba mokytis (dalyvauti mobilumo/judrumo, mainų programoje) į kitos šalies mokyklą pagal tarptautinę programą. Mokymo sutartis laikino išvykimo laikotarpiu nenutraukiama.

32. Mokinio išvykimo su tėvais ar kitais teisėtais atstovais nuolat gyventi į užsienio valstybę ir nelankančio gimnazijos ilgiau negu vieną mėnesį faktą nustato gimnazijos direktoriaus įsakymu sudaryta komisija. Toks mokinys laikomas nelankančiu gimnazijos ir Gimnazijos tarybai pritarus direktoriaus įsakymu išbraukiamas iš gimnazijos mokinių sąrašo bei išregistruojamas iš Mokinių registro.

Alytaus šv. Benedikto gimnazijos

mokinių priėmimo ir perėjimo į  
 kitas mokyklas tvarkos aprašo

1 priedas

**PRIĖMIMO Į KLASES SU DVIKALBIO UGDYMO ELEMENTAIS IR PERKĖLIMO Į KITAS KLASES KRITERIJAI**

1. Mokiniai, norintys mokytis 5 klasėje su dvikalbio ugdymo elementais, priimami į gimnaziją nustatyta tvarka:

1.1. atsižvelgiama į gimnazijoje laikomų stojamųjų matematikos, anglų kalbos ir lietuvių kalbos testų įvertinimus;

1.2. atsižvelgiama į motyvacinio pokalbio rezultatus, t.y. ar mokinys geba argumentuotai nusakyti, kodėl nori mokytis klasėje su dvikalbio ugdymo elementais, ar geba reflektuoti savo asmeninius įgūdžius bei savybes, ar dalyvauja neformalioje veikloje;

1.3. Konkursinis/stojimo balas į 5 klasę su dvikalbio ugdymo elementais apskaičiuojamas pagal formulę:

**KB = 0,4P + 0,2M + 0,2L + 0,2A**

KB – konkursinis balas; P – motyvacinio pokalbio įvertinimas; M – matematikos testo įvertinimas; L – lietuvių kalbos testo įvertinimas; A – anglų kalbos testo įvertinimas.

2. Mokiniai, norintys mokytis I gimnazijos klasėje su dvikalbio ugdymo elementais, priimami į gimnaziją nustatyta tvarka:

2.1. atsižvelgiama į turimą matematikos, anglų kalbos, lietuvių kalbos ir bendrą vidurkį;

2.2. atsižvelgiama į motyvacinio pokalbio rezultatus, t.y. ar mokinys geba argumentuotai nusakyti, kodėl nori mokytis klasėje su dvikalbio ugdymo elementais, ar geba reflektuoti savo asmeninius įgūdžius bei savybes, ar dalyvauja neformalioje, savanoriškoje veikloje;

2.3. Konkursinis/stojimo balas į I gimnazijos klasę su dvikalbio ugdymo elementais apskaičiuojamas pagal formulę:

**KB = 0,3P + 0,2M + 0,2L + 0,2A + 0,1V**

KB – konkursinis balas; P – motyvacinio pokalbio įvertinimas; M – matematikos vidurkis; L – lietuvių kalbos vidurkis; A – anglų kalbos vidurkis; V – bendras vidurkis.

3. Konkursinė eilė stojant į klases su dvikalbio ugdymo elementais sudaroma konkursinio balo mažėjimo tvarka. Mažiausias stojamasis konkursinis balas – 7,5.

4. Mokinio, kuris mokosi klasėje su dvikalbio ugdymo elementais, mokymosi pasiekimai peržiūrimi po I ir II pusmečių:

4.1. jeigu mokinio, kuris mokosi 5, 6 klasėse lietuvių kalbos, anglų kalbos ar matematikos vidurkis yra žemesnis nei 8, vykdomi trišaliai pokalbiai, sudaromas pagalbos planas mokiniui. Rekomenduojama apsvarstyti galimybę mokytis ne dvikalbio ugdymo klasėje;

4.2. jeigu mokinio, kuris mokosi 7 ar 8 klasėje, **pirmo pusmečio**  lietuvių kalbos, anglų kalbos ar matematikos įvertinimai yra žemesnis nei 8, vykdomi trišaliai pokalbiai, sudaromas pagalbos planas mokiniui, rekomenduojama apsvarstyti galimybę mokytis klasėje be dvikalbio ugdymo elementų. Antrasis mokinio pasiekimų įvertinimas vyksta **antro pusmečio** pabaigoje. Vertinama mokinio pažanga, atsižvelgiant į mokinio bendrąjį vidurkį, lietuvių kalbos, anglų kalbos bei matematikos įvertinimus. Jeigu mokinys nepadarė pažangos ir nurodytų dalykų įvertinimai žemesni nei 8, jis perkeliamas į klasę be dvikalbio ugdymo elementų.